Мамелюците узурпират политическата власт в Египет когато последният султан от династията на Аюбидите умира през 1250 г. За да легитимират управлението си, те се обявяват за защитници на исляма и търсят потвърждение за легитимността на властта си от халифа. Предшествалите ги Аюбиди са верноподаници на Абасидския халифат, но той престава да съществува през 1258 г., когато монголите превземат Багдад и убиват халиф ал-Мустазим. Следващата година 120 000-хилядна монголска армия под командването на Хулагу хан прекосява река Ефрат и навлиза в Сирия. Скоро след като новината за монголското нахлуване достига Египет мамелюкът Кутуз се самопровъзгласява за султан и организира успешно съпротивата срещу монголците, като се съюзява с Байбарс. Решаващата битка е при Айн Джалут в Палестина през септември 1260 г., когато мамелюците побеждават монголците.